

**9 av 10 klare for å kutte matsvinnet sitt**

**86 prosent av de spurte i en ny undersøkelse sier de ønsker å gjøre mer for å redusere matsvinn i hverdagen.**

Undersøkelsen er gjennomført av Norstat for Too Good To Go blant 1000 respondenter.

Ifølge Matvett og Norsus kastes det årlig 417.000 tonn spiselig mat i Norge, og forbrukere står for hoveddelen av svinnet. Hver av oss kaster i snitt 43 kilo spiselig mat i året.

**Motiverte for endring**

– Funnene vitner om at folk er motivert til å gjøre endringer, og det er jo første steg på veien til handling. Vi er helt nødt til å få forbrukerne med oss. Hvis ikke klarer ikke Norge å nå målet om en halvering av matsvinnet innen 2030. Men det er så klart flere andre aktører som også må bidra – aktørene i hele verdikjeden for mat, sier Ann-Kristin Raknes Pfründer, daglig leder i Too Good To Go.

**Klimaplanen legger ansvaret på bransjen og forbruker**

Hun sier det er positivt at regjeringen nå har kommet med en klimaplan, men savner konkrete tiltak for hvordan vi kan kutte matsvinnet.

– Når det gjelder å redusere klimagassutslippene, er det å slutte å kaste mat et av de mest effektive virkemidlene vi har. Klimaplanen bærer preg av å være veldig overordnet, og jeg savner flere konkrete mål og tiltak for hvordan Norge skal gjøre betydelige kutt i svinnet sitt, sier hun.

– Sett i lys av dette blir det enda viktigere at både matbransjen og folk flest bidrar aktivt. Dette handler om alt fra datomerking og smarte emballasjeløsninger til det å bruke opp rester og kjøpe nedprisede varer i butikk, sier Raknes Pfründer, som forteller at Too Good To Go i Norge har et mål om å doble antall dagligvarebutikker i appen i 2021.

– Vi ønsker å bidra til at utviklingen går i riktig retning og at flere butikker setter seg ambisiøse mål for å få bukt med svinnet. Samtidig mener jeg det er viktig å skape engasjement hos forbrukere for at de skal få ordentlig eierskap til tematikken, sier hun.

**Bevisste, men kaster mat**

Motivasjonen til å gjøre endringer er ekstra stor blant kvinner og personer i aldersgruppene 26 til 40 år og 18 til 25 år, ifølge funnene. 91 prosent av kvinner og 81 prosent av menn sier de vil gå mer aktivt til verks for å få bukt med hverdagssvinnet.

Videre viser undersøkelsen at 85 prosent av de spurte har et bevisst forhold til det å kaste mat, samtidig som funnene også vitner om at de kaster en del varer. Kun 1 av 5 sier at de aldri kaster mat.

**Ikke overrasket**

Mette Havre, «restedronning» og leder i Spis opp maten, er ikke overrasket over at folk sier én ting og gjør noe annet.

– Vi liker å tro at vi er litt flinkere til å unngå svinn enn det vi er i praksis. Det henger kanskje sammen med at vi synes det er vondt å tenke på at vi kaster mat. Mange er nok blitt mer bevisste de siste par årene, ettersom miljøsaken har fått mer oppmerksomhet og vi er flere som jobber for å sette matsvinn på agendaen, men det er fortsatt et stykke igjen, sier hun.

Også hun mener at klimaplanen kunne vært tydeligere.

– Forbrukerne står for rundt halvparten av svinnet her til lands, men det er få tiltak i planen som er direkte rettet mot dem. De blir stående veldig alene. I stedet er det blant annet influensere, dagligvarebutikker og matredder-apper som bidrar til å skape nye, positive vaner. Vi har opplysningskontorer for meieriprodukter og kjøtt, men ikke for matredding, og det burde vi kanskje hatt, sier Havre.

**Funn fra undersøkelsen**

Respondentene ble bedt om å ta stilling til noen påstander, blant annet:

**Jeg ønsker å gjøre mer for å redusere matsvinn i hverdagen**
Enig: 86 %
Uenig: 5 %
Usikker: 9 %

*Kilde: Norstat for Too Good To Go*

**Om undersøkelsen**
Gjennomført av Norstat på vegne av Too Good To Go i desember 2020. Landsdekkende webundersøkelse blant 1000 respondenter, gjennomført på e-post. Rullerende svaralternativer og mulighet for å gi flere enn ett svar der det er naturlig. Spørsmål relatert til matsvinn og miljø. Avdekker holdninger og mulige endringer i matvaner som følge av koronakrisen.

**Om Too Good To Go**
Jobber for å redusere matsvinn i 15 land. Too Good To Go-appen knytter butikker og spisesteder som har mat til overs sammen med folk som ønsker å kjøpe maten til én tredjedel av fullpris.

I Norge samarbeider selskapet med 2600 butikker og spisesteder over hele landet. 1,2 millioner nordmenn har lastet ned appen, og siden oppstart i 2016 er 4,4 millioner poser med overskuddsmat reddet fra å ende opp som svinn.

Selskapet samarbeider også med ulike aktører i matbransjen om å sette matsvinn på agendaen og deler informasjon om matsvinnproblematikken i ulike kanaler.

**Kontakt**Ann-Kristin Raknes Pfründer, daglig leder i Too Good To Go, apfrunder@toogoodtogo.no, 952 77 088
Lene Kallum, kommunikasjonssjef i Too Good To Go, lkallum@toogoodtogo.no, 991 07 900
Mette Nygård Havre, leder i Spis opp maten, mettenygardhavre@gmail.com, 971 87 873